पाएं अपने शहर की ताज़ा ख़बरें और फ्री ई-पेपरडाउनलोड करें
झारखंड में कोरोना का कहर जारी है। पिछले 24 घंटे में राज्य भर में 6974 नए संक्रमितों की पहचान हुई है। इस दौरान राज्यभर में कोरोना ने 133 लोगों की जान भी ली। इनमें सर्वाधिक 42 मौतें रांची में हुईं। हालांकि 5740 मरीज स्वस्थ भी हुए हैं। सबसे अधिक 1235 नए संक्रमित राजधानी रांची में पाए गए। हालांकि यहां 1038 मरीजों ने कोरोना को मात भी दी।नए पॉजिटिव मरीज मिलने में पूर्वी सिंहभूम दूसरे नंबर पर रहा। यहां 1010 संक्रमित मिले, जबकि 1007 लोग स्वस्थ होकर घर भी लौटे।
सदर अस्पताल रांची में ऑक्सीजन सप्लाई रुकने से 6 ने तोड़ा दम
सदर अस्पताल में गुरुवार काे अहले सुबह मेनिफोल्ड रूम में मॉक्स रेगुलेटर लीकेज के कारण अचानक फट गया। इससे करीब 5 बजे आईसीयू में ऑक्सीजन की सप्लाई रुक गई। तुरंत फ्लो (प्रेशर) 50 से 12 तक पहुंच गया। इसके बाद अफरातफरी मच गई। कुछ ही समय में गंभीर स्थिति में वेंटिलेटर व हाई फ्लो सपोर्ट वाले 6 रोगियों ने दम तोड़ दिया। प्रत्यक्षदर्शी मरीज व उनके परिजनों ने बताया कि उन्होंने ऑक्सीजन के अभाव में मरीजों को तड़प-तड़प कर मरते देखा।
धनबाद में थाने में जब्त सिलेंडर से होगी ऑक्सीजन की सप्लाई
धनबाद जिले के विभिन्न थानाें और ओपी में जब्त ऑक्सीजन सिलेंडराें का इस्तेमाल काेविड संक्रमित मरीजाें के लिए किया जाएगा। इन सिलेंडरों में ऑक्सीजन भरकर कोविड अस्पतालों तक पहुंचाया जाएगा। सिलेंडर की भारी किल्लत के कारण ऑक्सीजन आपूर्ति में आ रही दिक्कतों को देखते हुए राज्य सरकार के निर्देश पर यह कदम उठाया गया। इसकाे लेकर राज्य के सभी जिलाें के एसपी से इस संबंध में जानकारी मांगी है। धनबाद के अलग-अलग थानाें में कुल 70 अाॅक्सीजन सिलेंडर जब्त ऑक्सीजन सिलेंडर जब्त मिले।
जमशेदपुर में गांव अभी भी संक्रमण से सुरक्षित
जमशेदपुर के 196 लोगों में एक संक्रमित है, जबकि ग्रामीण क्षेत्र में 3226 लोगों में एक संक्रमित है।कोरोना के सेकेंड वेव में 1 अप्रैल से अब तक जिले में 21646 नए मरीज मिले हैं। इसमें शहरी क्षेत्र में 19605 तथा 2041 ग्रामीण क्षेत्र के हैं। ओवरऑल बात करें तो जिले के लगभग एक साल के कोरोना काल में अब तक 39834 मरीज मिले हैं, जिसमें 34791 शहरी क्षेत्र के हैं। प्रशासन द्वारा जारी आंकड़े देखें तो 6 मई तक जिले में 768 कोरोना मरीजों की मौत हुई। इनमें शहरी क्षेत्र के 739 मरीज शामिल थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva bho_Deva hin_Deva hin_Deva hin_Deva bho_Deva hin_Deva zho_Hant eng_Latn